Diari Oficial de la Generalitat Valenciana


Sumari del DOGV 3699, del 01-03-2000 (2000/1516)

ORDRE de 18 de febrer de 2000, de la Conselleria de Sanitat, per la qual es deleguen atribucions en matèria de contractació administrativa, gestió econòmica i gestió de personal, en diferents òrgans de la conselleria.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3699

Data del DOGV
:   01-03-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1516


Data del document
:   18-02-2000

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * Conselleria Sanitat
    * competència administrativa
    * contracte administratiu
    * administració regional
    * delegació de poders
    * administració del personal

ORDRE de 18 de febrer de 2000, de la Conselleria de Sanitat, per la qual es deleguen atribucions en matèria de contractació administrativa, gestió econòmica i gestió de personal, en diferents òrgans de la conselleria. [2000/M1516]
  
El Decret 87/1999, de 30 de juliol, del Govern Valencià, que aprova el Reglament Orgànic i Funcional de la Conselleria de Sanitat, modificat pel Decret 198/1999, de 19 d'octubre, i l'Ordre de 3 de gener del 2000 del Conselleria de Sanitat, que els desplega, estableixen l'àmbit organitzatiu i competencial de la conselleria.
  
A la vista de la distribució de competències esmentada, i segons que estableix l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, quant al fet que cada administració pública podrà acordar la delegació de l'exercici de competències atribuïdes als seus òrgans administratius en altres òrgans, quan per raons tècniques, econòmiques, socials, jurídiques o territorials, siga convenient la delegació, s'estima necessari - per a un millor funcionament dels serveis i per completar la delegació d'atribucions ja efectuada en alguns òrgans de les direccions territorials de la conselleria i de les institucions sanitàries per l'Ordre de 15 de novembre de 1999 d'aquesta conselleria - efectuar una nova delegació de competències pel que fa a les matèries econòmica, de contractació administrativa i de personal, que en permeta una gestió més àgil i eficaç.
  
Per tot això,
  
ORDENE
  
Article 1
  
Per delegació del conseller, el subsecretari per als Recursos de Sanitat exercirà les competències següents:
  
1. Respecte al personal que presta serveis en institucions sanitàries:
  
a. Els nomenaments provisionals de personal directiu d'institucions sanitàries i àrees de salut.
  
b. Els nomenaments de tribunals, juntes avaluadores, comissions de valoració i altres òrgans col·legiats que es constituïsquen per a la selecció de personal i provisió de llocs de treball.
  
c. La imposició de sanció disciplinària per falta greu o molt greu.
  
2. Respecte al personal destinat en els serveis centrals, les direccions territorials o les unitats que en depenen:
  
- La imposició de sanció disciplinària per falta greu o molt greu.
  
Article 2
  
Per delegació del conseller o del subsecretari per als Recursos de Sanitat, el secretari general exercirà, respecte al personal que presta servei en institucions sanitàries de la Conselleria de Sanitat, les competències següents:
  
a) La representació de la conselleria en les negociacions amb els representants sindicals.
  
b) L'autorització de les dispenses horàries per l'exercici d'activitats sindicals.
  
c) Donar la conformitat i el cessament a les sol·licituds d'alliberament total o parcial de representants sindicals.
  
Article 3
  
Per delegació del conseller, del subsecretari per als Recursos de Sanitat o del secretari general, el director general per als Recursos Humans i Econòmics exercirà les competències següents:
  
1. Respecte al personal que presta serveis en les institucions sanitàries dependents de la conselleria:
  
a) La resolució de recursos administratius i reclamacions prèvies a la via judicial laboral en matèria de personal, llevat dels que tinguen relació amb el règim retributiu i disciplinari.
  
b) L'assessorament jurídic en matèria de personal.
  
c) La concessió de permisos i llicències de durada superior a 3 mesos.
  
d) El reconeixement de serveis previs prestats en les administracions públiques en els supòsits de prestació de serveis, en tot o en part, fora de les institucions sanitàries d ela Seguretat Social.
  
e) La declaració d'incompatibilitat i el reconeixement exprés de compatibilitat, així com la declaració d'excedència per incompatibilitat.
  
f) Acordar les comissions de serveis i autoritzar les que sol·liciten altres organismes, així com qualsevol altra modalitat d'adscripció no definitiva, llevat de la promoció interna temporal de personal estatutari fix.
  
g) Els nomenaments provisionals de caps de servei i caps de secció, així com els nomenaments per als quals es propose personal dependent de diferent institució sanitària, sempre que siguen d'inajornable necessitat i no siga possible la substitució reglamentària
  
h) La incoació d'expedients disciplinaris per faltes greus i molt greus, així com, en el seu cas, acordar l'establiment de mesures cautelars.
  
i) El nomenament de personal fix.
  
j) L'autorització per a la cobertura per personal temporal en interinitat de llocs bàsics vacants i per al nomenament de caràcter eventual del personal estatutari, a proposta de la direcció de la institució corresponent.
  
k) Establir les instruccions sobre jornada i horari.
  
l) Aprovar els criteris sobre plans de vacances del personal i règim de substitucions.
  
m) La convocatòria i resolució de les proves selectives per a l'accés de personal.
  
n) La convocatòria i resolució dels concursos per a la provisió de llocs de treball.
  
o) Les ofertes d'integració en el règim jurídic estatutari i les d'incorporació com a facultatius especialistes d'àrea i la resolució de les ofertes d'integració en equips d'Atenció Primària, així com les derivades de l'adaptació a les noves estructures sanitàries.
  
p) La resolució de les sol·licituds de pròrroga de les preses de possessió.
  
q) L'acceptació de les renúncies als nomenaments del personal fix.
  
r) Els reingressos al servei actiu quan no es dispose de reserva de plaça ni hagen de concedir-se a través d'altres procediments regulats que n'atribuïsquen la resolució a altres òrgans.
  
s) La resolució de recursos administratius contra actes dels tribunals de convocatòries de selecció o provisió de llocs de treball.
  
t. La declaració de les situacions administratives d'excedència especial en actiu i de situació especial en actiu.
  
u. La declaració de la situació administrativa de serveis especials i la d'excedència especial o forçosa
  
2. Respecte al personal destinat en els serveis centrals, les direccions territorials i les unitats que en depenen, excepte les ja delegades per l'Ordre de 15 de novembre de 1999:
  
a) La incoació d'expedients disciplinaris per faltes greus i molt greus, així com acordar l'establiment de mesures cautelars.
  
b) La imposició de sancions per falta lleu.
  
c) La concessió de permisos i llicències per a l'assistència a cursos, seminaris, jornades, etc., que es facen fora de la localitat.
  
d) La resolució de tots els assumptes que es referisquen a aquest personal, llevat de les propostes de creació, modificació o amortització dels llocs de treball, la competència de les quals correspon al subsecretari per als Recursos de Sanitat.
  
Article 4
  
1. Es delega el director general per als Recursos Humans i Econòmics per a les facultats referides a despeses del capítol I (despeses de personal), incloses les diferents variacions que hagen de practicar-se en les nòmines corresponents al personal dels serveis centrals de la conselleria i, en general, les que es tramiten des dels serveis centrals siga quin en siga l'origen.
  
2. Igualment, es delega el director general per als Recursos Humans i Econòmics per a les facultats de l'autorització de despeses relatives a les nòmines i càrregues socials del personal d'institucions sanitàries, quan per necessitats de gestió ho estime convenient així.
  
3. En les delegacions hi ha implícites les funcions que són necessàries per a l'autorització, disposició, obligació i proposta de pagament, relatives a les despeses a què es refereixen.
  
Article 5
  
1. Per a les facultats referides a despeses dels capítols II (despeses de funcionament) i VI (inversions reals) dels serveis centrals de la conselleria es deleguen els òrgans següents:
  
1.1 El subsecretari per a l'Agència Valenciana de la Salut, el secretari general i els directors generals de la conselleria, per a les corresponents a expedients de despeses pròpies de les seues unitats directives, sempre que s'imputen als programes pressupostaris i centres de gestió que els corresponguen. Respecte als directors generals, aquesta delegació queda limitada a la quantia màxima de vint milions de pessetes.
  
1.2 El subsecretari per als Recursos de Sanitat, per a les corresponents a despeses dels serveis centrals per imports superiors als expressats en l'apartat 1.1, així com els compresos en l'apartat esmentat si decideix exercir-les.
  
2. Per a les facultats referides a despeses de funcionament i inversions reals de gestió centralitzada es delega el subsecretari per als Recursos de Sanitat, independentment de la quantia i del programa pressupostari.
  
3. Per a les facultats referides a despeses de funcionament i inversions reals de les institucions sanitàries dependents de la Conselleria de Sanitat i de les direccions territorials i, si és el cas, gerències d'àrea de salut, que per la quantia no s'hi haja delegat els òrgans directius dels centres de gestió mateix mitjançant l'Ordre de 15 de novembre de 1999, s'hi delega el subsecretari per als Recursos de Sanitat, independentment de la quantia i el programa pressupostari.
  
4. Es delega el director general per als Recursos Humans i Econòmics per a les facultats referides a despeses de funcionament corresponents a expedients de contractació tramitats a través de la Central de Compres i Serveis.
  
5. Es delega el subsecretari per a l'Agència Valenciana de la Salut per a les facultats referides a despeses de funcionament i inversions reals corresponents l'Escola Valenciana d'Estudis per a la Salut.
  
6. Respecte al que preveu aquest article, s'entendrà com a despeses dels serveis centrals les pròpies dels centres directius de la conselleria, tant les imputables a programes pressupostaris sense estructura territorial descentralitzada com les relatives als centres de gestió denominats Serveis centrals, i s'entendrà com a despeses de gestió centralitzada les relatives al centre de gestió denominat Gestió delegada o les que tramiten els serveis centrals amb càrrec als propis centres de gestió.
  
7. En la delegació de facultats hi ha implícites totes les que siguen necessàries per a l'autorització, disposició, obligació i proposta de pagament relatives a les despeses a què es referisquen, així com expressament totes les atribucions que la legislació vigent sobre contractació administrativa d'obres, serveis, subministrament i gestió de serveis públics assigna a l'òrgan de contractació.
  
Article 6
  
1. Per a les facultats referides a despeses dels capítols IV (transferències corrents) i VII (transferències de capital) es delega amb caràcter general el director general per als Recursos Humans i Econòmics, llevat de les despeses relatives a reintegraments de despeses per assistència sanitària, ajudes de pròtesis i vehicles d'invàlids i ajudes per desplaçaments de malalts i familiars recollides en el programa 412.24, Prestacions externes, per a les quals, per la quantia, no s'hi delegue el director general per a la Prestació Farmacèutica.
  
2. En la delegació de facultats regulada en el present article hi ha incloses totes les competències necessàries per a l'autorització, disposició, obligació i proposta de pagament de les despeses a què es refereixen.
  
Article 7
  
Per a les facultats referides a despeses del capítol III (despeses financeres) es delega el director general per als Recursos Humans i Econòmics de la Conselleria de Sanitat.
  
Per a la resolució d'expedients de reclamació d'interessos de demora, en els casos en què resulte denegatòria, es delega els mateixos òrgans administratius que s'han delegat per a l'autorització del tipus de despeses que hagen donat lloc a la reclamació, per la delegació vigent.
  
Article 8
  
Per a la formalització dels documents relatius a ingressos, així com de fons extrapressupostaris, es delega el director general per als Recursos Humans i Econòmics.
  
Article 9
  
Per al que preveu el Decret 24/1998, de 10 de març, del Govern Valencià, que regula els fons de caixa fixa, així com les disposicions que el despleguen, les competències encomanades a les secretaries generals o unitats equivalents, s'entendrà, en el cas de la Conselleria de Sanitat, que corresponen a la Subsecretaria per als Recursos de Sanitat.
  
Article 10
  
En les resolucions i els actes que s'adopten fent ús del que preveu aquesta ordre es farà constar que es dicten fent ús de les facultats delegades, i es consideraran a tots els efectes dictades per l'òrgan que fa la delegació.
  
Article 11
  
Les delegacions de competències aprovades mitjançant la present ordre s'entenen sense perjudici de les facultats de l'òrgan que fa la delegació per a avocar el coneixement i la resolució de tots els assumptes que estime oportuns, podent així mateix revocar la delegació en qualsevol moment, segons que estableix l'article 68.5 de la Llei de Govern Valencià.
  
Article 12
  
En el cas de vacant, absència o malaltia dels òrgans que es deleguen, la suplència serà exercida pel director general per als Recursos Humans i Econòmics respecte al subsecretari per als Recursos de Sanitat i viceversa, i pel subsecretari per als Recursos de Sanitat respecte a la resta d'òrgans delegats per la present ordre.
  
Disposicions addicionals
  
Primera
  
Les delegacions a què fa referència la present norma s'entendran sense perjudici de les delegacions vigents, realitzades a favor de diferents òrgans directius de les institucions sanitàries dependents de la conselleria i de les direccions territorials de Sanitat, que estan recollides en l'Ordre de la Conselleria de Sanitat de 15 de novembre de 1999.
  
Segona
  
Les referències efectuades a programes pressupostaris concrets, tant en aquesta ordre com en la de 15 de novembre de 1999, s'entendran adaptades a l'estructura funcional del pressupost de la Conselleria de Sanitat que s'aprove en la llei de pressupostos de la Generalitat Valenciana per a cada exercici.
  
Tercera
  
Es faculta el subsecretari per als Recursos de Sanitat per a dictar les instruccions necessàries per a l'aplicació d'aquesta ordre.
  
Disposició derogatòria
  
Queden derogades totes les normes de rang igual o inferior que s'oposen a la present i, en particular, l'Ordre de 10 de març de 1997 de la Conselleria de Sanitat per la qual es fan delegacions en matèria de personal (DOGV núm. 2.953, de 17.03.1997), l'Ordre de 24 de setembre de 1997 de la Conselleria de Sanitat, que modifica l'Ordre de 10 de març de 1997 (DOGV núm. 3.126, de 20.11.97) i l'Ordre de 10 de març de 1997 de la Conselleria de Sanitat per la qual es fan delegacions en matèria econòmica i pressupostària (DOGV núm. 2.953, de 17.03.1997).
  
Disposició final
  
Aquesta ordre vigirà des de l'endemà de la publicació en el Diari Oficial de la Generalitat Valenciana.